L'Institut Català de la Salut es va crear per la Llei 12/1983, de 14 de juliol, d'administració institucional de la sanitat, l'assistència i els serveis socials de Catalunya, com a entitat gestora dels serveis i les prestacions sanitàries de la Seguretat Social a Catalunya.
La contínua evolució de les necessitats assistencials de la població ha anat comportant, des de aleshores, l'exigència de procedir a la introducció de diverses modificacions en la seva estructura organitzativa a fi d'adequar la gestió, organització i administració al model organitzatiu que s'ha considerat més adient en cada moment per aconseguir la millora contínua dels serveis sanitaris i poder respondre a les exigències creixents de la ciutadania.
La recent Llei 8/2007, de 30 de juliol, que ha derogat pel que fa a l'Institut Català de la Salut, la precitada Llei 12/1983, de 14 de juliol, configura l'Institut Català de la Salut com a entitat de dret públic de la Generalitat, que actua subjecta al dret privat, amb personalitat jurídica pròpia i plena capacitat d'obrar per al compliment de les seves funcions de provisió de serveis de salut de Catalunya en l'àmbit de les quals ha d'actuar com a referent i model d'organització sanitària.
D'altra banda, la Llei determina que la regulació de l'organització i el règim de funcionament de l'Institut s'han de preveure en els seus Estatuts, els quals hauran de ser aprovats pel Govern de la Generalitat en el termini de sis mesos, a partir de l'entrada en vigor de la Llei.
Les funcions encomanades a l'Institut Català de la Salut requereixen que l'actuació de l'Institut esdevingui àgil, competitiva, adaptable als constants canvis sociodemogràfics, epidemiològics i tecnològics i propera a la realitat i necessitats de la població en tot el territori.
La complexitat organitzativa de l'Institut Català de la Salut fa actualment aconsellable, mentre no siguin aprovats pel Govern de la Generalitat els Estatuts i altres disposicions de desplegament de la Llei 8/2007, de 30 de juliol, incorporar de forma transitòria mitjançant aquest Decret, la tramitació del qual es va iniciar abans de l'entrada en vigor de l'esmentada Llei, determinades modificacions en les estructures organitzatives de l'Institut, amb la finalitat d'aconseguir una organització que permeti millorar la resposta a les actuals exigències sanitàries de la població i l'evolució progressiva del sistema sanitari.
La configuració estructural que preveu aquest Decret tracta de dotar a aquest Institut, amb la creació de dues direccions assistencials adjuntes a la Gerència, de les eines adients per garantir la prestació de serveis sanitaris en les millors condicions; fomentar el desenvolupament dels professionals, així com millorar la seva formació, la recerca i la docència.
D'altra banda, amb la creació de noves estructures territorials, aspira a seguir desenvolupant un procés de desconcentració, iniciat arran del Decret 53/2006, de 28 de març, de mesures de reforma de l'Institut Català de la Salut, que, atenent al principi de proximitat amb la ciutadania, respongui a la realitat territorial del país adequant-se als criteris de distribució geogràfica del Servei Català de la Salut i a les permanents necessitats d'assistència de la població, amb el reforçament de l'atenció continuada i urgent, mitjançant la creació de nous centres d'atenció permanent als usuaris de la sanitat.
La voluntat de permetre la flexibilització dels processos per a l'accés i la mobilitat voluntària dels professionals de l'Institut i l'adequació a la Llei d'ordenació de les professions sanitàries fa necessària la derogació de certes normes vigents i l'adaptació de normes referents a l'avaluació del personal de les institucions sanitàries de l'Institut, que incorpora aquest Decret.
Per això, de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta de la consellera de Salut, d'acord amb el dictamen de la Comissió Jurídica Assessora, i d'acord amb el Govern,
Modificacions en l'estructura orgànica central de l'Institut Català de la Salut
1.1 Es modifica l'apartat 2 de l'article 2 del Decret 276/2001, de 23 d'octubre, de reestructuració de l'Institut Català de la Salut, que queda redactat de la següent forma:
.2.2 Dues direccions adjuntes assistencials, que actuen sota la dependència directa de la Direcció Gerència, i són les següents:
.Direcció adjunta d'afers assistencials.
.Direcció adjunta de desenvolupament professional..
2.1 La Secretaria Tècnica, òrgan d'assistència de la Direcció Gerència de l'Institut Català de la Salut, de qui depèn, assimilat a Direcció corporativa, té encomanada la funció genèrica de donar-li suport tècnic i operatiu; i, específicament, les funcions següents:
a) Elaborar estudis i informes tècnics prospectius d'acord amb els objectius estratègics de l'Institut.
b) Supervisar el disseny i l'execució de la política de comunicació externa i interna.
c) Dirigir estudis sobre activitats i experiències d'altres organitzacions sanitàries i, si s'escau, valorar la seva implantació en l'àmbit de l'Institut Català de la Salut.
d) Instrumentar la participació en campanyes de cooperació i solidaritat internacional.
e) Coordinar les polítiques de les dones amb les línies d'actuació de les diverses unitats així com realitzar el seguiment i avaluació de l'aplicació de la perspectiva de gènere al conjunt de les actuacions d'aquestes.
f) Les que li encomanin els òrgans superiors.
2.2 Per a l'exercici de les seves funcions la Secretaria Tècnica compta amb el Gabinet Tècnic i de Comunicació.
2.3 El Gabinet Tècnic i de Comunicació, entre d'altres, haurà de desenvolupar les funcions següents:
a) Proposar i executar l'elaboració, la implementació i avaluació del pla de comunicació de l'Institut Català de la Salut.
b) Planificar i coordinar la implantació de les polítiques i estratègies corporatives de comunicació de l'Institut.
c) Impulsar i dirigir el desenvolupament i la implementació de les noves tecnologies de la informació.
d) Impulsar i coordinar els plans d'actuació corporatius relacionats amb la comunicació i l'atenció a la persona usuària dels serveis de l'Institut.
e) Organitzar els actes institucionals de l'Institut Català de la Salut.
f) Mantenir les relacions amb els mitjans de comunicació.
g) Vetllar, des de la vessant tècnica, pel compliment del principi de confidencialitat i per l'aplicació de les previsions normatives en matèria de protecció de dades.
h) L'exercici de les funcions que li encomanin els òrgans superiors.
Òrgans d'assistència i suport a la Direcció Gerència
Es modifica l'article 6 del Decret 276/2001, de 23 d'octubre, de reestructuració de l'Institut Català de la Salut, que queda redactat de la manera següent:
.6.1 La Direcció Gerència comptarà amb l'assistència del Comitè de Direcció de l'Institut Català de la Salut el qual té com a funció essencial donar-li suport en els aspectes vinculats amb la planificació dels objectius estratègics i plans operatius; en la definició de les polítiques, els criteris i les directrius fonamentals de l'Institut Català de la Salut i fer el seguiment sistemàtic del seu compliment.
.6.2 Formen part del Comitè de Direcció el/la director/a gerent, que el presideix, el/la director/a adjunt/a d'afers assistencials, el/la director/a adjunt de desenvolupament professional, el/la director/a de la Secretaria Tècnica, el/la director/a de recursos humans, el/la director/a econòmic/a i d'organització i els/les gerents territorials.
.6.3 Al Comitè de Direcció hi podran assistir altres persones per designació del director/a gerent..
Direccions adjuntes assistencials de la Gerència de l'Institut Català de la Salut
4.1 Es modifica el títol 3 del Decret 276/2001, de 23 d'octubre, de reestructuració de l'Institut Català de la Salut, que passa a denominar-se.Direccions adjuntes assistencials de la Gerència de l'Institut Català de la Salut..
4.2 Es modifica el capítol 1 del títol 3 del Decret 276/2001, de 23 d'octubre, de reestructuració de l'Institut Català de la Salut, que passa a denominar-se.Direcció adjunta d'afers assistencials..
4.3 Es modifica l'article 7 del Decret 276/2001, de 23 d'octubre, de reestructuració de l'Institut Català de la Salut, que queda redactat de la manera següent:
.Funcions de la Direcció adjunta d'afers assistencials
.Corresponen a la Direcció adjunta d'afers assistencials, amb el suport de les direccions corporatives, les funcions següents:
.a) Establir les directrius per a la gestió i el control de l'activitat i la qualitat assistencial dels centres, dels serveis i dels establiments sanitaris gestionats per l'Institut Català de la Salut.
.b) Elevar propostes a la Direcció Gerència relatives a la planificació i el desenvolupament estratègic de l'Institut Català de la Salut.
.c) Participar en l'elaboració de la proposta de pressupost, del pla d'activitat i del programa d'inversions en el seu àmbit funcional.
.d) Impulsar el disseny i la implantació de programes en matèria de prestació de serveis assistencials i de protocols d'actuació assistencial.
.e) Impulsar el desplegament territorial i la descentralització de l'Institut Català de la Salut.
.f) Impulsar la integració i la coordinació entre els diversos nivells assistencials.
.g) Dirigir, avaluar i supervisar les actuacions assistencials de les estructures territorials i dels seus equips de gestió.
.h) En el seu àmbit competencial, impulsar projectes de desenvolupament que fomentin la coordinació i la cooperació entre els diferents nivells assistencials i/o amb altres entitats proveïdores sanitàries.
.i) Totes aquelles que li encomanin els òrgans superiors..
Direcció adjunta de desenvolupament professional
5.1 Es modifica el capítol 2 del títol 3 del Decret 276/2001, de 23 d'octubre, de reestructuració de l'Institut Català de la Salut, que passa a denominar-se.Direcció adjunta de desenvolupament professional..
5.2 Es modifica l'article 8 del Decret 276/2001, de 23 d'octubre, de reestructuració de l'Institut Català de la Salut, que queda redactat de la manera següent:
.Funcions de la Direcció adjunta de desenvolupament professional
.Corresponen a la Direcció adjunta de desenvolupament professional, amb el suport de les direccions corporatives, les funcions següents:
.a) Dissenyar i elevar propostes a la Direcció Gerència relatives a les polítiques de desenvolupament dels professionals de l'Institut Català de la Salut.
.b) Participar en l'elaboració de la proposta de pressupost, del pla d'activitat i del programa d'inversions en el seu àmbit funcional i específicament en matèria de formació, recerca i docència.
.c) Dirigir les relacions institucionals de l'Institut Català de la Salut, establint i mantenint contactes a nivell corporatiu amb les principals institucions i organitzacions de l'àmbit sanitari dedicades a activitats formatives, de recerca i docència; així com representar al Institut Català de la Salut en les seves relacions amb les Universitats i amb els Col·legis Professionals.
.d) Impulsar i dirigir el desplegament de les previsions de la normativa específica sobre ordenació de les professions sanitàries en l'àmbit de l'Institut Català de la Salut.
.e) Definir les polítiques i les prioritats de l'Institut en matèria de formació, recerca i docència així com els processos i les iniciatives en els esmentats àmbits.
.f) Dirigir i coordinar els sistemes de formació d'especialistes sanitaris, assumir la responsabilitat de la coordinació de les unitats docents, la inspecció i control de l'estructura i la qualitat docent.
.g) Vetllar per la incorporació, en els plans de formació dirigits als i a les professionals, de la perspectiva de gènere i de les dones, amb especial èmfasi en aspectes relacionats amb les que pateixen violència o situacions de risc.
.h) L'exercici d'aquelles funcions que li atribueixin els òrgans superiors..
S'incorporen dos nous apartats h) i i) a l'article 9 del Decret 276/2001, de 23 d'octubre, de reestructuració de l'Institut Català de la Salut, que queda redactat de la manera següent:
.h) Elaboració de la proposta d'avantprojecte del capítol 1 del pressupost de l'Institut Català de la Salut.
.i) Coordinar l'aplicació de les polítiques i estratègies establertes pel Departament de Salut que incideixin en el seu àmbit competencial..
Direcció econòmica i d'organització
7.1 S'incorporen dos nous apartats m) i n) a l'article 18 del Decret 276/2001, de 23 d'octubre, de reestructuració de l'Institut Català de la Salut, modificat pel Decret 53/2006, de 28 de març de mesures de reforma de l'Institut Català de la Salut, que queda redactat de la següent manera:
.m) Elaborar la proposta de l'avantprojecte de pressupost de l'Institut Català de la Salut.
.n) Coordinar l'aplicació de les polítiques i estratègies establertes pel Departament de Salut que tinguin incidència en el seu àmbit competencial..
Modificacions en l'estructura orgànica territorial de l'Institut Català de la Salut
Es modifica l'article 7 del Decret 53/2006, de 28 de març, de mesures de reforma de l'Institut Català de la Salut, que queda redactat de la manera següent:
.7.1 L'estructura orgànica territorial de l'Institut Català de la Salut està formada per nou gerències territorials, que tenen la delimitació territorial que s'estableix en l'apartat 3 d'aquest article i que constitueixen els màxims òrgans de direcció i gestió del conjunt de centres, serveis i institucions sanitàries en la delimitació territorial corresponent.
.Les gerències territorials depenen orgànicament de la Direcció Gerència de l'Institut Català de la Salut, si bé en l'exercici de les seves funcions la persona titular de la Gerència Territorial seguirà els criteris i les directrius funcionals de les persones titulars de les direccions adjuntes assistencials de la Direcció Gerència, pel que fa a les competències i àmbits d'actuació d'aquests òrgans directius.
.Les gerències territorials poden comptar, en els termes de l'apartat 3 de d'aquest article, amb els suport d'una o més Direcció d'Atenció Primària i d'una o més Direcció de Centre Hospitalari.
.7.2 Les gerències territorials del Institut Català de la Salut són les següents:
.a) Gerència Territorial Alt Pirineu-Aran.
.b) Gerència Territorial Catalunya Central.
.c) Gerència Territorial de Barcelona.
.d) Gerència Territorial Metropolitana-Nord.
.e) Gerència Territorial Metropolitana-Sud.
.f) Gerència Territorial de Girona.
.g) Gerència Territorial de Lleida.
.h) Gerència Territorial de Tarragona.
.i) Gerència Territorial de les Terres de l'Ebre.
.7.3 Les gerències territorials exerceixen les funcions establertes a l'article 8 d'aquest Decret respecte dels centres, serveis i institucions de l'Institut Català de la Salut, d'acord amb la delimitació territorial següent:
.a) Gerència Territorial Alt Pirineu-Aran, a les comarques de l'Alt Urgell, l'Alta Ribagorça, la Cerdanya, el Pallars Jussà i el Pallars Sobirà.
.b) Gerència Territorial Catalunya Central, a les comarques de l'Anoia, el Bages, el Berguedà, Osona i el Solsonès.
.c) Gerència Territorial de Barcelona, al municipi de Barcelona i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i d'una Direcció de Centre Hospitalari amb competència a l'Hospital Universitari Vall d'Hebron.
.d) Gerència Territorial Metropolitana-Nord, a les comarques del Vallès Oriental, el Vallès Occidental, el Maresme i als municipis de Badalona, Sant Adrià del Besos i Santa Coloma de Gramanet i comptarà amb el suport de dues Direccions d'Atenció Primària, una d'elles amb competència sobre les unitats productives d'atenció primària situades en les comarques del Valles Oriental i el Vallès Occidental, i l'altre sobre les unitats productives d'atenció primària situades en la comarca del Maresme i en els municipis de Badalona, Sant Adrià de Besòs i Santa Coloma de Gramanet.
Comptarà, també, amb el suport d'una Direcció de Centre Hospitalari amb competència a l'Hospital Universitari Germans Trias i Pujol.
.e) Gerència Territorial Metropolitana-Sud, a les comarques del Baix Llobregat, el Garraf, l'Alt Penedès i al municipi de l'Hospitalet de Llobregat i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i dues Direccions de Centre Hospitalari, una d'elles amb competència a l'Hospital Universitari de Bellvitge i l'altra amb competència a l'Hospital de Viladecans.
.f) Gerència Territorial de Girona, a les comarques del Gironès, el Baix Empordà, l'Alt Empordà, la Garrotxa, la Selva, el Ripollès i el Pla de l'Estany i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i d'una Direcció de Centre Hospitalari amb competència a l'Hospital Universitari Josep Trueta.
.g) Gerència Territorial de Lleida, a les comarques del Segrià, el Pla d'Urgell, la Noguera, les Garrigues, l'Urgell i la Segarra i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i d'una Direcció de Centre Hospitalari amb competència a l'Hospital Universitari Arnau de Vilanova.
.h) Gerència Territorial de Tarragona, a les comarques de la Conca de Barberà, l'Alt Camp, el Baix Camp, el Tarragonès i l Priorat i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i d'una Direcció de Centre Hospitalari amb competència a l'Hospital Universitari Joan XXIII.
.i) Gerència Territorial de les Terres de l'Ebre, a les comarques del Baix Ebre, el Montsià, la Terra Alta i la Ribera d'Ebre, el Priorat i comptarà amb el suport d'una Direcció d'Atenció Primària que tindrà competència sobre les unitats productives d'atenció primària situades en el territori de la Gerència Territorial, i d'una Direcció de Centre Hospitalari amb competència a l'Hospital Universitari Verge de la Cinta..
S'addiciona un segon paràgraf a l'article 9 del Decret 53/2006, de 28 de març, de mesures de reforma de l'Institut Català de la Salut, amb el contingut següent:
.El/la gerent territorial comptarà amb l'assistència i suport d'un Comitè Executiu que estarà integrat pel/per la gerent territorial que el presideix, i per aquelles persones que designi, entre les quals, sempre que existeixin aquests càrrecs, el/la director/a d'atenció primària i el/la director/a de centre hospitalari..
Estructura de les Gerències Territorials
10.1 Es modifica l'apartat 4 de l'article 11 del Decret 53/2006, de 28 de març, de mesures de reforma de l'Institut Català de la Salut, que queda redactat de la següent forma:
.11.4 Les persones titulars de les Direccions d'Atenció Primària i de les Direccions de Centre Hospitalari seran designades pel director/directora gerent de l'Institut, a proposta del/de la gerent territorial..
10.2 Es modifica l'apartat 5 de l'article 11 del Decret 53/2006, de 28 de març, de mesures de reforma de l'Institut Català de la Salut, que queda redactat de la manera següent:
.Els llocs de director/a d'Atenció Primària i de director/a de Centre Hospitalari tenen caràcter directiu, en els termes i als efectes del que preveuen els articles 20, 21 i 22 del Reial decret llei 1/1999, de 8 de gener, sobre selecció de personal estatutari i provisió de places en les institucions sanitàries de la Seguretat Social, vigent d'acord amb el que disposa la disposició transitòria sisena c) de la Llei 55/2003, de 16 de desembre, de l'Estatut Marc del personal estatutari dels serveis de salut..
10.3 Es modifica l'apartat 6 de l'article 11 del Decret 53/2006, de 28 de març, de mesures de reforma de l'Institut Català de la Salut que queda redactat de la manera següent:
.11.6 De les Direccions d'Atenció Primària en dependran orgànicament la Unitat de Recursos Humans i la Unitat de Farmàcia, regulades als articles 6 i 6 bis del Decret 277/2001, de 23 d'octubre, pel qual es regulen les estructures de direcció, gestió i administració de les institucions sanitàries a l'àmbit de l'atenció primària de l'Institut Català de la Salut, del seu àmbit territorial d'atenció primària; si bé totes aquestes estructures dependran funcionalment de la corresponent Gerència Territorial..
10.4 Es modifica l'apartat 7 de l'article 11 del Decret 53/2006, de 28 de març, de mesures de reforma de l'Institut Català de la Salut, que queda redactat de la següent manera:
.11.7 De les Direccions de Centre Hospitalari en dependran orgànicament les estructures de gestió, direcció i administració de l'hospital o hospitals del seu àmbit territorial, si bé funcionalment les estructures de caràcter no assistencial dependran de la Gerència Territorial..
S'afegeix un apartat 6 a l'article 5 del Decret 277/2001, de 23 d'octubre, que regula les estructures de direcció, gestió i administració de les institucions sanitàries en l'àmbit de l'atenció primària de l'Institut Català de la Salut, que queda redactat de la manera següent:
.5.6 Els serveis d'atenció primària d'àmbit territorial dependran orgànica i funcionalment de les Direccions d'Atenció Primària i els serveis d'atenció primària d'àmbit funcional dependran de la Direcció Adjunta d'Afers Assistencials..
Modificacions referents a la prestació de l'atenció continuada i urgent en l'àmbit de l'atenció primària de l'Institut Català de la Salut.
L'Atenció Continuada i Urgències de base Territorial (A.C.U.T.)
12.1 En l'àmbit de l'atenció primària, la unitat territorial elemental de prestació de l'atenció continuada i urgent a la població s'anomena Atenció Continuada i Urgències de base territorial -ACUT- i es constitueix com a unitat productiva de provisió de serveis del catàleg d'unitats productives del Servei Català de la Salut.
12.2 L'àmbit territorial del ACUT pot abastar més d'una Àrea Bàsica de Salut i, llevat d'entorns urbans, no pot ultrapassar la dimensió territorial dels Serveis d'Atenció Primària (SAP).
12.3 La prestació de serveis en l'ACUT es realitza mitjançant professionals amb places específiques adscrites al ACUT i amb la participació, d'acord amb les condicions establertes legalment i reglamentàriament, dels professionals dels equips d'atenció primària del seu àmbit territorial.
Centres de prestació d'atenció continuada i urgent en l'àmbit de l'atenció primària
Atenent a característiques geogràfiques i demogràfiques es determina el tipus de centres de prestació de l'atenció continuada i urgent que són els següents:
a) Centres d'Urgències d'Atenció Primària (CUAP).
b) Punts d'Atenció Continuada (PAC).
Centres d'Urgències d'Atenció Primària (CUAP)
14.1 Els Centres d'Urgències d'Atenció Primària (CUAP) són centres de prestació presencial d'atenció continuada i urgent que funcionen ininterrompudament les 24 hores tots els dies de l'any.
14.2 Estan situats en entorns bàsicament urbans, i el seu àmbit d'actuació, depenent del grau de concentració poblacional, pot abastar el territori d'entre 6 i 12 àrees bàsiques de salut i la isocrona entre els centres de salut de la seva àrea de influència i el Centre d'Urgències d'Atenció Primària no ha de ser superior a 30 minuts, amb els mitjans de transport habituals.
14.3 La prestació de serveis dels professionals dels CUAP s'ha de fer en el mateix centre així com en els domicilis dels usuaris del seu àmbit d'actuació.
14.4 Els CUAP tenen la consideració de centres d'atenció ambulatòria urgent d'alta resolució; per tant, comptaran amb els recursos humans i materials adequats per assolir la cartera de serveis que defineix un dispositiu assistencials d'aquestes característiques.
Punts d'Atenció Continuada (PAC)
15.1 Els Punts d'Atenció Continuada són centres de prestació presencial d'atenció continuada i urgent que funcionen fora de l'horari habitual dels Equips d'Atenció Primària de referència.
15.2 Estan situats en entorns bàsicament urbans i semi-urbans, i el seu àmbit d'actuació territorial, que depèn del grau de concentració poblacional, pot abastar el territori d'entre 1 i 6 àrees bàsiques de salut i la isocrona entre els centres de salut i la seva àrea d'influència i el PAC no ha de ser superior a 30 minuts, amb els mitjans de transport habitual.
15.3 La prestació de serveis dels professionals dels PAC s'ha de fer en el mateix centre així com en els domicilis dels usuaris del seu àmbit d'actuació.
15.4 La dotació de recursos humans i materials dels PAC serà l'adequada per al grau de resolució que es defineix en la seva cartera de serveis que, en qualsevol cas, serà l'equivalent a la de l'equip d'atenció primària.
Prestació de l'atenció continuada i urgent en entorns aïllats i/o de muntanya.
L'atenció continuada i urgent en entorns aïllats i/o de muntanya, caracteritzats per una elevada dispersió poblacional i deficient comunicació entre els nuclis de població, es prestarà, per membres dels equips d'atenció primària dels centres d'atenció primària de la corresponent àrea bàsica de salut, de forma no presencial i localitzada, fonamentalment en els domicilis dels usuaris si bé, quan les circumstàncies ho aconsellin, el facultatiu podrà determinar la seva realització en el centre d'atenció primària corresponent.
Altres mesures d'afectació als centres i serveis assistencials de l'Institut Català de la Salut
Jornada de treball del personal sanitari dels Equips d'Atenció Primària
En l'àmbit del centres i serveis gestionats per l'Institut Català de la Salut, el personal sanitari de l'Equip d'Atenció Primària tindrà una dedicació de 36 hores setmanals, sens perjudici de la que pogués correspondre-li per a tasques de docència i serveis d'atenció continuada, d'acord amb els termes i les condicions que s'estableixin.
Dins l'horari laboral, es farà càrrec de l'atenció en el centre i de l'atenció domiciliària.
Amb caràcter general, el personal sanitari es distribuirà en dos torns, de matí i de tarda, que coincidiran en un període de temps suficient per garantir l'adequada interconnexió de l'equip, d'acord amb la normativa reguladora del funcionament dels equips d'atenció primària.
Excepcionalment, en el medi rural, la distribució horària dels torns podrà adequar-se a les característiques i necessitats de cada àrea bàsica de salut.
Avaluació específica dels llocs de cap de servei i cap de secció
18.1 Per adaptar-se al que preveu l'article 10.3 de la Llei 44/2003, de 21 de novembre, d'ordenació de les professions sanitàries es modifiquen els articles 1, 2 i 11 de l'Ordre de 29 d'octubre de 1990, per la qual s'estableix el procediment d'avaluació específica de les places de cap de servei i de cap de secció dels serveis jerarquitzats de les institucions sanitàries de l'Institut Català de la Salut en el sentit que, on posa.segon quadrienni., ha de dir.segon i següents quadriennis..
18.2 Queda suprimit l'apartat 2 de l'article 11 de l'Ordre de 29 d'octubre de 1990, per la qual s'estableix el procediment d'avaluació específica de les places de cap de servei i de cap de secció dels serveis jerarquitzats de les institucions sanitàries de l'Institut Català de la Salut.
Supressió, modificació i creació d'òrgans
Resten suprimides la Divisió d'Atenció Hospitalària i la Divisió d'Atenció Primària previstes en l'apartat 2 de l'article 2 i en els articles 7 i 8 del Decret 276/2001, de 23 d'octubre, de reestructuració de l'Institut Català de la Salut.
Es modifica la denominació i les funcions del Gabinet Tècnic previst a l'article 4 del Decret 276/2001, de 23 d'octubre, de reestructuració de l'Institut Català de la Salut, que passa a denominar-se Gabinet Tècnic i de Comunicació i que tindrà les funcions relacionades a l'article 2.3 del present Decret.
Resta suprimit el Gabinet de comunicació i atenció a la persona usuària previst als apartats 2 i 3 de l'article 4 del Decret 276/2001, de 23 d'octubre, de reestructuració de l'Institut Català de la Salut.
Resta suprimit el Comitè Científic previst a l'article 6.b) del Decret 276/2001, de 23 d'octubre, de reestructuració de l'Institut Català de la Salut.
Resten suprimits els òrgans directius Gerències d'Àmbit d'Atenció Primària regulats a l'article 2 del Decret 277/2001, de 23 d'octubre, que regula les estructures de direcció, gestió i administració de les institucions sanitàries en l'àmbit de l'atenció primària de l'Institut Català de la Salut, sens perjudici del règim transitori previst en aquest Decret.
Resten suprimits els òrgans directius Gerències d'Hospital, sens perjudici del règim transitori previst en aquest Decret.
La Unitat de Coordinació i Estratègia del Medicament passa a dependre de la Direcció Adjunta d'Afers Assistencials prevista en aquest Decret.
El Centre Documental de l'Institut Català de la Salut passa a dependre de la Direcció Adjunta d'Afers Assistencials prevista en aquest Decret.
Referències normatives anteriors
Les referències que la normativa vigent d'organització de l'Institut Català de la Salut faci a la Divisió d'Atenció Primària i/o a la Divisió Hospitalària, que aquest Decret suprimeix, s'han d'entendre efectuades a la Direcció Adjunta d'Afers Assistencials prevista en el present Decret.
Les referències que la normativa vigent faci a les Gerències d'Àmbit d'Atenció Primària s'han d'entendre efectuades a les Direccions d'Atenció Primària previstes en el present Decret.
Les referències que la normativa vigent faci a les Direccions Gerència d'Hospital s'han d'entendre efectuades a les Direccions de Centre Hospitalari previstes en el present Decret.
Sistema de designació i relació de serveis dels òrgans directius centrals
El sistema de designació i el règim de la relació de serveis dels/les directors/es de les direccions adjuntes a la Direcció Gerència, de les persones titulars de les direccions corporatives previstes a l'article 1 d'aquest Decret i del/la director/a de la Secretaria Tècnica seran els que preveu el paràgraf segon de la disposició addicional primera del Decret 276/2001, de 23 d'octubre, de reestructuració de l'Institut Català de la Salut.
Mentre no es procedeixi a la provisió dels llocs de direcció de les Gerències Territorials, es mantindran les estructures i comandaments corresponents a la Direcció Gerència d'Hospital i a la Gerència d'Àmbit d'Atenció Primària incloses en el seu àmbit d'actuació.
Un cop s'hagi procedit a la provisió dels llocs directius de les gerències territorials es procedirà a l'amortització dels llocs de director/a gerent d'Hospital i de gerent d'Àmbit d'Atenció Primària inclosos en el seu àmbit d'actuació.
Es deroga l'Ordre, de 3 de desembre de 1990, per la qual es regula el sistema de provisió de places vacants de personal sanitari dels equips d'atenció primària, així com totes aquelles disposicions, de rang normatiu igual o inferior, que contradiguin l'establert en aquest Decret.
Es faculta el/la conseller/a de Salut per a la creació i determinació de l'abast territorial dels centres previstos en el capítol III d'aquest Decret.
El personal que resulti afectat per les modificacions orgàniques i canvis de denominació de les unitats administratives d'aquest Decret seran assignats a les noves unitats i/o llocs de treball que recullin les funcions d'aquelles on fins ara estaven prestant serveis, mantenint, si s'escau, el nivell de destinació i les retribucions amb càrrec als crèdits als quals aquestes s'estaven imputant, fins que s'adoptin les disposicions de desplegament pressupostàries corresponents.
El present Decret entrarà en vigor l'endemà de la publicació en el Diari Oficial de la Generalitat de Catalunya i mantindrà la seva vigència en els termes i amb els efectes previstos en la Disposició derogatòria 2 de la Llei 8/2007, de 30 de juliol, de l'Institut Català de la Salut.